
Resumen 

Objectiu: Analitzar com afecta la utilització d'Internet que fan els pacients com a font de 
consulta per problemes de salut en la relació amb els professionals sanitaris i com pot influir 
en els resultats de salut i apoderament dels malalts. 

Mètode : Es revisa la bibliografia publicada en els últims 8 anys en diferents països a través 
de diverses bases de dades: Medline, LISA, Emerald Management, LISTA, Taylor & Francis, 
ISI Web of Knowledge, Google Acadèmic i TDX. 

Resultats : Els estudis revisats mostren experiències en diferents entorns. Els pacients cada 
vegada utilitzen més Internet per les seves cerques sobre temes de salut, però no sempre 
aporten aquesta informació a la consulta perquè pensen que els professionals sanitaris 
poden sentir-se desafiats i/o qüestionats en la seva autoritat en el coneixement mèdic. Molts 
metges també es senten incòmodes amb la informació aportada pels pacients ja que 
consideren que les cerques de salut per Internet pot desinformar-los i angoixar-los, 
perjudicant la seva salut i també els hi genera un temps addicional en les visites per 
contextualitzar aquesta informació. Un altre grup de professionals sanitaris, cada vegada 
més nombrós, reconeixen que Internet pot ser beneficiós pels malalts, tant en resultats de 
salut com pel seu apoderament. 

Conclusions : Es constata que els professionals sanitaris, en la majoria de casos, no 
incorporen aquesta informació de forma activa en les consultes. D'altra banda, la recerca 
d'informació de salut en Internet pot ser una barrera en la relació pacients-professionals 
però no sembla que tingui conseqüències negatives en els resultats de salut. Ara bé, si els 
professionals sanitaris la incorporen en les seves dinàmiques de relació i l'utilitzen en el seu 
abordatge terapèutic, contextualitzant-la, aclarint-la i inclús promocionant-la, pot ser 
beneficiosa per la salut dels pacients essent també un element que pot permetre el seu 
apoderament. 



Paraules claus 

Internet, salut, pacients, relacions, professionals sanitaris, metges 
Internet, Health, patients, consulting, source, relationship, physicians 

Introducció 

En aquest Segle XXI, les noves Tecnologies de la Informació i la Comunicació (TIC) estan 
molt presents en el nostre entorn i s'estan incorporant cada vegada més en la vida diària 
dels ciutadans. Aquesta facilitat d'accés a Internet està acompanyada de l'augment de 
interès de la població en temes de salut, el que ha fet que hagin començat a proliferar 
portals que tracten de la salut i la malaltia, possibilitant l'accés de la població a informació 
sobre aquesta temàtica que abans estava limitada als professionals de l'àmbit sanitari. 

Davant una problemàtica de salut aquest ciutadà informat, "e-pacient" (Ferguson,2007), 
assumeix un paper més actiu, amb un posicionament significativament diferent del rol de 
"bon pacient" (Jadad, 2003) que tradicionalment li adjudicaven els professionals sanitaris i 
que els propis pacients interioritzaven com a propi. Aquest "bon pacient" assumia que el 
coneixement estava en mans dels professionals sanitaris i per tant, davant dels seus 
problemes de salut, aquests prendrien la decisió idònia sobre el que calia fer. Aquest 
posicionament passiu, pacient, estava en consonància amb un model paternalista de relació 
imperant en els models tradicionals de relació de salut. 

L'e-pacient en canvi, disposa d'informació de salut i assumeix un rol més actiu i de 
participació en les decisions sobre la seva salut, implicant-se i responsabilitzant-se de la 
seva cura i en el seu tractament. Aquest e-pacient utilitza les potencialitats de la xarxa per 
obtenir informació, per relacionar-se amb altres pacients amb els que pot compartir 
inquietuds, intercanviar informació, donar-se mútuament suport, demanar suport 
institucional i lluitar pels seus drets, entre altres aspectes. 

Malgrat que existeixen moltes webs amb informació sobre temes de salut i malalties, no 
sempre ofereixen informació correcta i de qualitat. Per tant, quan els pacients es relacionen 
amb un professional sanitari, poden partir d'una informació i interpretació dels continguts 
consultats que pot ser correcta però també pot ser incompleta i fins tots errònia o 
inadequada. 

Aquesta situació suposa que els professionals sanitaris es troben en la consulta, en les 
unitats d'hospitalització, en urgències,., amb ciutadans que pensen que estan informats i 
amb unes expectatives sobre els seus problemes de salut que aquests professionals 
desconeixen i que poden condicionar la comunicació i la relació entre ells. D'altre banda, 
aquests professionals poden sentir-se incòmodes en una situació en la que ja no són la única 
font "legitima" d'informació o que el coneixement que exhibeixen estigui "desafiant" la seva 
autoritat en la matèria o que estigui desestabilitzant l'asimetria entre metges/pacients 
vigent en models paternalistes d'atenció. 

Tanmateix, la presència de l'e-pacient també està transformant les relacions entre els 
usuaris i el sistema sanitari, on la percepció i la informació que poden tenir els usuaris sobre 
la seva malaltia o el seu problema de salut fan que passin de ser usuaris dels serveis 
assistencials a ser ciutadans participatius amb major capacitat de crítica del sistema sanitari. 

L'avanç inexorable de les TIC, el desplegament de les web 2.0 en l'àmbit sanitari i inclús de 
la propera irrupció de les web semàntiques, 3.0, tindran un impacte important en l'atenció 
sanitària i sobre els professionals de salut. 

En aquest entorn, no es pot perdre de vista que la intervenció sanitària té com objectiu la 
millora dels problemes de salut dels pacients on és rellevant la confiança i la comunicació 
efectiva entre pacients i professionals, elements bàsics que poden afectar els resultats de 
l'atenció i de la resolució dels problemes de salut. 

En aquest sentit, aquest article de revisió permet disposar d'una visió global i actual sobre la 
repercussió que aquesta noves dinàmiques estant tenint sobre la interrelació entre pacients i 
professionals sanitaris. Analitzar i sintetitzant les publicacions que sobre el tema d'estudi 

s'han realitzat, pot evidenciar aspectes que poden afavorir o dificultar aquesta relació i 
proporcionar elements de discussió i conclusions que poden ser un punt de partida per 
abordar propostes de millora orientades a superar les problemàtiques que es donen en 
aquest àmbit. 



Objectius 

L'objectiu principal d'aquest article de revisió és analitzar com afecta la utilització d'Internet 
que fan els pacients com a font de consulta per problemes de salut en la relació amb els 
professionals sanitaris i com pot influir en els resultats de salut i apoderament dels malalts. 

Es vol identificar el que s'ha investigat sobre aquest tema, analitzant en quin sentit s'estan 
orientat les investigacions i quins resultats, fruits d'aquestes investigacions, estan sorgint, 
sintetitzant aquesta informació i elaborant elements de discussió i reflexió que permetin 
avançar en el coneixement i abordatge d'aquestes dinàmiques. 

La hipòtesi de partida d'aquest article és que malgrat que els pacients tenen cada vegada 
més informació sobre els seus problemes de salut on Internet és la font clau, encara els 
professionals no incorporen aquesta realitat en el seu abordatge terapèutic, tenint impacte 
en la relació que s'estableix entre tots dos i en els resultats de salut i apoderament dels 
malalts. 

Per situar aquesta revisió, es concreten dos objectius generals: 

• Analitzar quin impacte té la informació sobre salut obtinguda en la xarxa que aporten 
els pacients a la consulta sobre la relació a nivell de confiança i comunicació entre 
professionals i pacients. 

• Conèixer com els canvis que es poden donar en la relació metge-pacient poden 
afectar als resultats de salut. 

Els objectius específics són: 

• Conèixer la freqüència de recerca d'informació de salut per Internet per part del 
pacients i la seva aportació a les consultes sanitàries 

• Conèixer com valoren els professionals el fet que els seus pacients aportin a la 
consulta informació que procedeix de fonts no mèdiques 

• Investigar si efectuen algun tipus de recomanacions als pacients sobre futures 
consultes a web acreditades o amb informació més fiable i adequada al seu nivell 
(edat, socioeconòmic, cultural,..). 

• Investigar si la presència de malalts més informats es tradueix en canvis en el model 
d'atenció passant de models més paternalistes a models de decisions compartides o a 
models consumistes. 

• Conèixer si la participació activa del pacient en la recerca d'informació pot traduir-se 
en un efecte beneficiós d'apoderament. 

Mètode 

Per dur a terme aquest article de revisió de diversos estudis empírics i de revisió, que no 
pretén ser un metanàlisi, s'ha procedit a la revisió de la literatura més actual, publicada en 
els últims 8 anys, sobre el tema d'estudi, tant en països del nostre entorn com en països on 
la societat del coneixement i les TICs estan més desenvolupades. 

S'han definit paraules claus per fer la cerca en anglès, francès, castellà i català. Aquestes 
keys words han estat: Internet, salut, pacients, relacions, professionals, metges, consulta. 

Les fonts utilitzades han estat, bàsicament, bases de dades centrades en temàtiques de 
salut, catàlegs en línia de biblioteques, catàlegs col•lectius i xarxa d'Internet. Destacant 
entre elles: 

• Medline 

• Emerald Management Xtra 111 

• LISA: Library and Information Science Abstracts 

• LISTA: Library, Information Science & Technology Abstracts 

• Taylor & Francis - Informaworld 

• ISI Web of Knowledge 

• Informàtics for Health and Social Care 

• Google Acadèmic 

• TDX (Tesis doctorals en xarxa) 

• RECERCAT (Dipòsit de la recerca de Catalunya) 

• DIALNET 

• E-LIS. E-prints in Library and Information Science 

• Catàleg UOC 

• Scirus 

Aquesta cerca s'ha realitzat durant el mes d'abril de 2011, obtenint una primera selecció 
d'articles i documents (78) sobre el que s'ha fet una revisió més en profunditat, seleccionant 
els que metodològicament eren correctes i els que més s'adequaven als objectius de l'estudi 
(31). 

Amb els articles seleccionats s'ha efectuat un procés d'anàlisis i síntesis, elaborant una fitxa 
resum amb la informació sistematitzada. Posteriorment, s'han avaluat de forma comparativa 
les dades de les diverses fonts, triant les millors documentades. Seguidament s'ha 
condensat i organitzant aquesta informació en apartats coherents amb els objectius de la 
investigació. Finalment, s'han extret els elements de discussió i conclusions, redactant 
l'article en funció de la informació rellevant obtinguda sobre el tema d'estudi. 



Resultats 

La revisió de la bibliografia efectuada ens permet analitzar diversos aspectes que tenen que 
veure amb la comunicació entre pacients i professionals de la salut en un moment en el que 
Internet s'ha convertir en una font accessible de recerca d'informació de salut. Aquest accés 
dels ciutadans a la web no és igual en tots els entorns i malgrat que augmenta 
progressivament, té que veure amb el desplegament de les TICs en els diferents països, 
però també amb les diferents competències informacionals d'aquests ciutadans. 

El nombre de pacients que refereixen cerques a Internet sobre salut, augmenta de forma 
progressiva any rere any. Independentment del context en el que s'hagin realitzat els 
diferents estudis [2,8,10,17,30] els percentatges de ciutadans que consulten sobre temes de 
salut i malaltia de forma habitual en la xarxa són superiors als 50%, arribant fins al 83% en 
els internautes dels Estats Units [29]. Aquestes consultes es donen de forma més freqüent 

en les persones més joves, més freqüentment en dones que en homes, amb un nivell alt 
d'estudis i amb experiència en Internet. Aquest perfil també apareix en estudis fets en 
països com Aràbia Saudita [3]. 

En relació als moments en que es produeix la recerca en Internet sobre salut, com McMullan 
(2006) indica, la majoria tenen que veure amb situacions mèdiques específiques i es donen 
en dos moments diferents. Un d'aquests seria abans de la visita clínica per valorar si es 
necessita ajuda o consultar el seu propi problema de salut. Un segon moment es donaria 
desprès de l'atenció mèdica i estaria relacionat amb la consulta de la informació que han 
rebut o per ampliar aquesta. 

Malgrat els alts percentatges de pacients que busquen informació en la web sobre els seus 
problemes de salut, els resultats d'aquestes cerques no sempre són informades als 
professionals sanitaris als que consulten. 



a) Motius que expliquen els pacients per no compartir informació amb els 
professionals de salut 

Una primera barrera que és referida en alguns estudis i que podria justificar el perquè els 
pacients no comparteixen aquesta informació amb els seus metges, tindria que veure amb la 
inseguretat sobre la qualitat de la informació que han trobat. Un estudi realitzat per Imes 
(2008) mostra que el 73% de les persones que informen de cerques en línia, en algun 
moment han rebutjat la informació que han trobat al qüestionar-se la seva qualitat. 
Podichetty (2006) també tracta aquest aspecte i ens mostra en el seu estudi que un 53% 
dels usuaris tenen aquesta inquietud. Altres estudis com el fet per Alarcón (2006) també 
indica que el 35% de pacients consideren que Internet podria no ser una font fiable 
d'informació mèdica. En canvi, autors com Lupiàhez (2009) recull en el seu estudi únicament 
un 7,5% de respostes que desconfien d'Internet com a font de consulta en temes de salut. 

En aquest sentit, alguns autors com Sechdrest (2010) proposen que ha de millorar la 
disponibilitat i la credibilitat dels recursos d'informació per educar i informar als pacients en 
temes de salut. 

Una segona barrera que els pacients expliquen per no informar als professionals sanitaris 
sobre les seves troballes i la que sembla que tinguin més rellevància és, com indica Imes 
(2008) o Stevenson (2007) que no s'atreveixen a fer-ho per la percepció que tenen de que 
aquesta situació pot deteriorar la relació amb ells, on aquesta informació pugui ser entesa 
com a falta de confiança, "desafiament" o "invasió" del seu territori. 

Finalment, una tercera situació que justificaria que els pacients no comentin amb els seus 
metges la informació que han trobat, és que el temps de la visita és curt i no permet fer-ho 
(Hart, 2004). 

Malgrat aquestes barreres, Iverson (2008) va trobar que el 84% dels pacients van estar 
disposats a comentar els seus resultats amb els professionals sanitaris. Murray (2003) en un 
estudi molt citat per altres autors també va trobar que el 85% dels enquestats havia rebut 
pacients que havien portat informació d'Internet. En el nostre entorn, Mira (2009) en un 
estudi fet amb metges d'atenció primària i hospitals destaca que únicament un 14% dels 
pacients no els havien preguntat sobre informació llegida en Internet. Situats a Corea (Kim, 
2009) també un alt percentatge de pacients, 89%, varen tractar amb al seus metges la 
informació obtinguda a Internet. 

Però aquests alts percentatges de la població general no sembla que sigui reproduïbles en 
subgrup de poblacions amb característiques específiques. Estudis, com els de Liszka (2006) 
sobre una mostra caracteritzada per un baix nivell socioeconòmic i educatiu i un alt 

percentatge de minories ètniques, indica que únicament el 50% havia comunicat les seves 
cerques als professionals sanitaris. Lee (2009) i Ahmad (2006) també recorden la bretxa 
digital que es dóna en l'accés a la informació a través de la xarxa d'aquests grups 
poblacionals i per tant, seria una barrera en l'accés a informació sobre salut i lògicament a la 
comunicació d'aquesta als professionals. 

En el cas de pediatria, les dades d'un estudi fet per Melamud (2007) en un consultori privat, 
no són coincidents amb altres estudis fets amb adults. En aquesta investigació, els 83% 
pares dels pacients utilitzen Internet per recerca d'informació de salut, però únicament un 
15% ho comenta amb el seu pediatra. 

També trobem estudis que analitzen els motius que fan que els pacients si que comparteixin 
aquesta informació amb els metges. Lupiàhez (2009) va trobar que el 40% dels seus 
enquestats ho feien, en primer lloc, perquè tenien confiança amb el seu metge i segon lloc 
per consultar amb ell informació addicional (25%) i contrastar el seus coneixements 
adquirits per Internet (21%). 

b) Motius que expliquen els professionals sanitaris per qüestionar la informació 
obtinguda per Internet 

Diferents investigacions han abordar les diverses raons per les que els professionals 
sanitaris no es senten confortables amb que els pacients busquin informació en Internet. 
Aquestes raons es poden resumir en tres categories: 

1. Desconfiança amb la informació obtinguda per Internet 

En diversos estudis [13,15] un gran nombre de metges mostren un elevat escepticisme 
sobre la qualitat de la informació sanitària que circula en Internet i que aporten els seus 
malalts. En molts casos, la cataloguen com no pertinent pel seu estat de salut o que no és 
correcta. També consideren que aquest tipus de recerca genera en els pacients 
desinformació, o massa informació, el que els porta a confusió, angoixa i sobre tot, major 
preocupació per la seva salut que els pot abocar a situacions que poden afectar 
negativament la seva salut, com l'autodiagnòstic o autotractament. 

Aquesta no confortabilitat dels professionals sanitaris amb l'impacte que pot tenir la 
informació d'Internet sobre la salut dels pacients justificaria que en un alt percentatge no 
informen als seus pacients de llocs web de qualitat sobre els seus problemes de salut. Un 
altre argument que s'apunta en un estudi fet als Països Baixos (Uden-Kraan, 2010) podria 
tenir que veure amb la inseguretat dels professionals sanitaris en relació amb l'ús d'Internet 
i/o les seves dificultats per estar al dia de les webs fiables. 

2. Afectació de la seva autoritat mèdica 

Alguns professionals consideren que les cerques de salut per Internet complica la relació 
amb els pacients i mina la seva credibilitat (Mira, 2009). Altres metges confessen que es 
senten frustrats perquè els malalts busquin fonts alternatives d'informació en línia o 
expliquen les seves dificultats emocionals ja que interpreten aquestes situacions com una 
amenaça als seus coneixements mèdics (Jacobson, 2008). 

Malgrat que en alguns estudis (Murray, 2003) s'ha intentat estudiar les raons per les que els 
metges es senten desafiats, aquestes no queden clares, però s'apunta que alguns metges 
tindrien dificultats en adaptar-se a una relació amb més igualtat, on el pacient tingui accés a 
informació mèdica i els pacients no reconeguin l'experiència clínica del metge. Per aquesta 
investigadora la sensació del metge que considera que el pacient estava desafiant la seva 
autoritat, va ser el predictor més consistent en el deteriorament de la relació metge pacient i 

per tant, en els resultats de salut. Una de les conclusions de l'estudi, és que els 
professionals no estan preparats per manegar aquestes situacions amb els pacients i per 
tant, afecta a la seva relació amb ells. 

3. Ineficiència en el sistema sanitari 

Un altre critica a aquestes cerques és que genera en els professionals una nova tasca 
davants dels pacients, ja que han de contextualitzar i reinterpretar aquesta informació, 
situació que en general no els hi agrada i a la que han de dedicar temps, provocant que el 
temps de la visita sigui menys eficient [1,7]. Malgrat aquesta opinió generalitzada, Lo 
(2010) indica que en algunes situacions, els metges informen que quan els pacients han 
obtingut informació sobre salut, poden passar menys temps proporcionant-les-hi informació 
bàsica. 

Murray (2003) va analitzar l'experiència de més de 500 metges amb els pacients que 
busquen informació en la xarxa i l'impacte que té sobre la seva relació amb ells. El 38% dels 
metges creia que el fet de que el pacient porti informació fa que els temps de visita sigui 
menys eficient, sobre tot si el pacient vol alguna exploració o prova complementària 
inadequada. Per Kim (2009) el percentatge desaprofitament del temps de la visita és del 
61%. Cal destacar que en algunes ocasions, els metges accepten demanar peticions 
clínicament inadequades per no perdre més temps explicant el raonament d'aquesta no 
indicació o justificant que no es tracta d'una negativa basada en els costos de la 
prova/exploració, per no danyar la relació metge-pacient o per reduir la satisfacció del 
pacient. Cal tenir present que en entorns com USA, la satisfacció és un índex de qualitat i 
per tant, té un impacte en els seus ingressos. 

c) Col•laboració en l'anàlisi d'informació i recomanacions de llocs webs 

Malgrat aquestes consideracions, cada vegada és més freqüent que els facultatius adrecin 
als seus pacients a web fiables ja que estan començant a considerar que la bona qualitat de 
la informació pot tenir un efecte beneficiós sobre la salut dels seus pacients, ajudant-los a 
conèixer la seva malaltia i/o incrementant la seva autonomia [1,19,21]. 

Per Lupiàhez (2009) els metges que tenen una alta opinió sobre els continguts dels llocs 
webs de salut, són més propens a recomanar-los als seus pacients. En estudis com el de 
Podichetty (2006) trobem que el 63% dels metges van recomanar un lloc web a un pacient 
per obtenir més informació. 

En aquest sentit és interessant relacionar, com indica Murray (2003), que els pacients que 
són animats pels seus metges a buscar informació en Internet, són més propens a parlar 
amb ells sobre aquesta informació, versus els pacients que no han rebut aquestes 
indicacions. També Alarcón (2006) en el nostre entorn, destaca que més del 70% de 
pacients estarien disposats a consultar una pàgina web específica avalada pel seu metge 
(prescripció web). 

Uden Kraan (2010) ens mostra les diferències sobre l'actitud que poden tenir diferents 
facultatius sobre la informació obtinguda per Internet que aporten els pacients a la consulta. 
En el seu estudi, va relacionar l'actitud més positiva sobre aquesta aportació dels pacients 
atesos pels reumatòlegs que els atesos pels oncòlegs, amb el vincle de confiança establert 
que era més llarg en temps, malgrat que sigui menys intens, que amb els oncòlegs. També 
va vincular aquestes relacions amb el sexe dels metges i l'edat. En relació al sexe, les 
metgesses estaven més obertes a les aportacions dels pacients. En la variable edat, els 
metges més joves, tenien menys confiança en la seva interrelació amb els pacients quan 

presentaven aquest tipus de recerca, que l'autora relaciona amb la seva menor experiència 
amb l'atenció als pacients. 

d) Avantatges de l'ús d'Internet en els resultats de salut 

Els diversos estudis [3,4,10] que mostren els efectes que té la recerca de salut sobre els 
pacients indiquen que, com a resultat d'aquesta informació, més de la meitat de les 
persones van canviar la manera de pensar sobre la seva salut i un alt percentatge va 
manifestar que havien realitzar canvis en el seu comportament de salut. 

En l'anàlisi fet per Iverson (2007) va trobar que més del 57% de la seva població d'estudi 
que va manifestar aquests canvis relacionats amb les recerques en Internet tenia entre 31 i 
45 anys. Altres dades interessants que ens ofereix aquest estudi estan relacionades amb l'alt 
percentatge de pacients d'aquest grup d'edat, 86%, que manifesten haver trobar respostes 
satisfactòries sobre els seus problemes de salut, en canvi, els pacients dels altres grups 
d'edat únicament ho havien aconseguit en un 60% o menys. 

Podichetty (2006) també va trobar que el 70% dels pacients afirmen que la informació de 
salut obtinguda a través d'Internet influeix en les seves decisions de salut, xifra que 
contrasta amb la resposta dels professionals que consideren que aquest benefici es situa en 
un 51%. Aquest resultats estan en consonància amb els d'AIGhamdi (2011) on els 69% dels 
pacients enquestats consideren que la informació mèdica en línia els hi va ser beneficiosa. 
Els resultats de l'estudi fet per Alarcón (2006) precisa que seria més alt l'avantatge que 
Internet proporciona als pacients sobre el coneixement de la seva malaltia i tractament, que 
sobre la seva autonomia. 

Altres conseqüències positives que té pels malalts la recerca d'informació per Internet, com 
comenta Hartzband (2010) es que els hi proporcioni enfocaments diferents sobre l'abordatge 
de la seva patologia i/o tractament dels proposats pel seu metge que els fa cercar una 
segona opinió que pot acabar essent rellevant pel seguiment de la seva malaltia. 

Atenent a aquests efectes beneficiosos de la cerca d'informació per Internet, Wald (2007) 
analitza com la web pot ajudar en la relació terapèutica entre els pacients i professionals 
sanitaris proposant una triangulació pacient-professional-web. Aquesta triangulació 
permetria que s'aprofitin els avantatges de la informació adquirida pels pacients per ajudar- 
los a prendre decisions sobre l'atenció mèdica, fent-los participes de la presa de decisions 
junt amb els professionals sanitaris i que suposaria un ús més eficient del temps de 
consulta. En aquest entorn els professionals optimitzarien les possibilitats d'Internet 
adreçant als pacients a web fiables on puguin trobar informació detallada sobre els seus 
problemes de salut, webs que promoguin estils de vida saludable, webs de grups de 
suport,., contribuint a una atenció de qualitat. 

Cal considerar que sobre tot en el cas de malalties cròniques, els grups de suport poden 
ajudar als pacients a afrontar-se a la seva malaltia, prenent protagonisme en el seu procés 
rehabilitador i adoptar hàbits saludables que poden contribuir a tenir una millor qualitat de 
vida, millorant les seves situacions o la seva vivència sobre elles. També aquests grups 
d'autoajuda tenen un important paper per sentir-se menys sols i pot ajudar a enfortir 
variables com l'apoderament o la resiliència. 

D'altre banda, aquest augment del nombre d'e-pacients que consulten sobre problemes de 
salut no estaria relacionat amb un detriment de la confiança amb el seus metges, ja que en 
els pacients manifesten [3,6,10] que confien en els seu metges com a font primària 
d'informació sobre la salut. 

L'afectació de la relació professionals-pacients també ha estat analitzada per diversos 
autors. Rendón (2006) troba en els seus estudis que els metges tenen una impressió 

favorable al entrar en contacte amb pacients que consulten la xarxa, donant-se un canvi en 
la dinàmica de relació amb ells, ja que aquests pacients informats estan més motivats i 
entenen millor diagnòstic i el maneig del seus problemes de salut. Hartzband (2010) en un 
estudi més recent, també planteja que l'accés a Internet ha redefinit les funcions dels 
metges i pacients, canviant el flux tradicional d'informació dels metges als pacients, però 
conclou que aquesta incorporació de tecnologia en el marc de l'atenció de salut, no ha de 
canviar la pràctica clínica on el metge no seria opcional. Uden Kraan (2010) també aborda 
aquest tema considerant que la aportació d'informació de Internet genera en la relació entre 
facultatius i pacients una actitud moderadament positiva. 



En aquest sentit, diferents autors [16,17,18,25,26] reflexionen sobre el canvi que 
necessàriament s'ha de donar en la dinàmica de relació que es dona entre el metge i pacient 
quan aquest últim és coneixedor del possible diagnòstic i el maneig que el procés comporta. 
El poder de la informació que aporta el metge pot tenir menys impacte, però no pot perdre 
valor el seu coneixement expert i experiència clínica. Aquest canvi, comportaria passar d'un 
model paternalista de relació a un model de comunicació mútua, constructiva, entre ells, on 
com indica Hart (2004), podríem canviar escenaris en el que el professional de salut se sent 
amenaçat per la informació que el pacient porta i respon a la defensiva emmarcat la seva 
opinió com experta a escenaris on tant el professional de salut com el pacient col•laboren en 
l'anàlisi de la informació i anat més enllà, situacions on el professional de la salut aconsella 
als pacients llocs web fiables d'informació sanitària. 



Discussió 

Els usuaris estan cada vegada més informats i també tenen més capacitat de decisió i 
autonomia sobre els seus problemes de salut, prenen un rol actiu en la cura de la seva salut 
i en la cerca d'informació que els ajudi a desenvolupar aquest rol. 

Els estudis analitzats ens mostren que els pacients utilitzen amb molta freqüència Internet 
per a cerques relacionades amb la salut, però no sempre aquests resultats són comunicats 
als professionals sanitaris per diverses raons que tenen que veure en molts casos en la 
percepció que pot tenir el pacient que aquesta informació no serà ben rebuda pel 
professional de salut que pot sentir qüestionada la seva autoritat mèdica o la seva 
credibilitat com expert. 

Malgrat l'augment de pacients que consulten Internet per problemes de salut i la seva 
confiança en aquesta informació que en molts casos valoren de forma critica, els seus 
metges continuen essent la font més valorada d'informació sobre salut. També cal tenir 
present, com hem pogut constatar, que en l'accés a aquesta informació, està present la 
bretxa digital. 

Malgrat aquestes dificultats, tant professionals com usuaris reconeixen els beneficis que la 
web pot aportar. Entre aquests, es pot destacar la millor comprensió de la informació 
sanitària i la participació activa del pacient en el seus problemes de salut, l'emporwement. 
També es reconeixen efectes negatius, com poden ser situacions d'autodiagnòstic o 
autotractament o l'augment de la demanda de proves o tractament inadequats per part del 
pacient producte d'una recerca no contextualitzada. 

L'oportunitat del contacte terapèutic hauria de permetre que informació errònia o 
inadequada trobada a Internet sigui exposada al professional sanitari, que està en la millor 
posició pels seus coneixements i experiència, per tal de descartar-la i que no afecti 
negativament a la salut del pacient. També disposar d'informació li permet al pacient 
formular qüestions determinants per al seguiment del seu procés de malaltia, obtenint 

respostes útils que l'ajudin a prendre decisions sobre les opcions terapèutiques o prevenir 
seqüeles, efectes indesitjables i/o millorar la cura de la seva salut. Aquesta situació és 
especialment important en casos en els que són possibles diverses alternatives 
terapèutiques que poden tenir conseqüències sensiblement diferents en el futur del pacient. 
Aquesta implicació del pacient el permetrà afrontar millor les proves diagnostiques i 
l'adherència al tractament, situació que de rebot, millora la confiança entre tots dos actors i 
la satisfacció dels pacients amb l'assistència. 

D'altre banda, un pacient ben informat pot demanar menys consultes per problemes 
"banals" fent més eficient el temps del professional de salut i fer un consum més racional del 
recursos, i per tant, tenir impacte en la despesa sanitària. 

Tenint en compte que la desconfiança entre pacients i professionals sanitaris genera 
insatisfacció i pot tenir repercussió en la qualitat de l'atenció i per tant en els resultats sobre 
la salut, caldria un model de comunicació mútua entre el professional de la salut i l'e-pacient 
en el que el aquest sigui capaç d'acceptar la informació que el pacient aporti, sense viure 
aquesta situació com desafiant a la seva autoritat i/o coneixements, orientar-lo a web de 
qualitat i acreditades, incorporant aquesta potencialitat com una eina per tal d'apoderar als 
pacients i on aquest e-pacient, actiu, informat, reconeixeria l'experiència clínica del metge. 
Aquest tipus de relació, és encara més important en un moment en el que els professionals, 
més allà que curar, han de promoure estils de vida saludable, promocionant la salut en 
coordinació amb altres professionals i agents, on no s'hauria de perdre l'oportunitat de que 
aquests ajudessin als pacients a situar la informació que han trobat en la web. 



Conclusions 

Els pacients tenen cada vegada més fàcil l'accés a informació sanitària i al coneixement 
d'experts a través de la web, essent cada vegada més nombrós els pacients que utilitzen 
Internet davant un problema de salut per obtenir informació que no sempre aporten en les 
seves visites mèdiques. Tampoc els professionals sanitaris han incorporat aquesta nova font 
d'informació en les seves consultes. Les raons subjacents d'aquestes dificultats tindrien que 
veure amb models asimètrics, de relacions paternalistes, que es poden veure qüestionats 
per la presència de pacients informats i actius, e-pacients. 

Malgrat aquestes dificultats, els estudis analitzats no mostren que la informació de salut 
obtinguda per Internet que poden aportar els malalts a les consultes afecti negativament la 
relació entre pacients i professionals i que empitjori els resultats de salut. 

Però també hem pogut observar que, en els casos que els professionals adopten un nou 
paper, contextualitzant i interpretant aquesta informació sobre salut, promovent l'accés a 
webs de qualitat, compartint decisions clíniques, la relació entre ells és més satisfactòria, 
permetent l'apoderament dels pacients, la millora de la qualitat de l'assistència i la millora 
dels resultats de salut. 



Barcelona, 3 de juny 2011 

